Podizanjem zastave na kninskoj tvrđavi i čitanjem povjesnice VRO-a Oluja obilježen je Dan pobjede i domovinske zahvalnosti te Dan hrvatskih branitelja, kao i 24. obljetnica oslobodilačke vojno-redarstvene operacije (VRO) Oluja. Središnja svečanost Dana pobjede održava se u Kninu u kojem se 5. kolovoza točno u podne zavijorila hrvatska zastava, što je simbolično označilo kraj srpske pobune i agresije na Hrvatsku. Zastava je podignuta i ove godine.



Preuzmite aplikaciju HRT Vijesti!



Na svečanom programu na kninskoj tvrđavi bio je hrvatski državni vrh, predsjednica Republike Kolinda Grabar-Kitarović, predsjednik Sabora Gordan Jandroković i predsjednik Vlade Andrej Plenković. Uz zvonjavu crkvenih zvona podignuta je zastava Republike Hrvatske.



Na kninskoj tvrđavi pročitana je i povjesnica VRO-a Oluja te imena 238 poginulih pripadnika hrvatskih snaga i dvoje nestalih u oslobodilačkoj akciji Oluja. Evo sažetka:











Nastupila je klapa Hrvatske ratne mornarice (HRM) "Sv. Juraj."











Poseban je nastup imala i policijska klapa "Sv.Mihovil" koja je na društevnim mrežama HRT-a podijeljena nekoliko stotina puta.











U zračnom programu iznad kninske tvrđave sudjelovali su borbeni zrakoplovi Hrvatskog ratnog zrakoplovstva. Akrobatska grupa HRZ-a Krila Oluje izvela je svoj program. Tijekom svečanosti ispaljena su i 24 počasna plotuna u spomen na 24. obljetnicu Oluje.











Nakon programa na kninskoj tvrđavi, nazočni su se uputili prema crkvi Gospe velikog hrvatskog krsnog zavjeta, gdje je služena sveta misa za domovinu.



- Uz Gospinu pomoć dogodila su se brojna čudesa koja se ljudski ne mogu razumjeti jer kako objasniti čudo slobodne i neovisne države koju ispočetka nisu željeli svjetski i europski moćnici, kako razumjeti čudo što smo ne samo obranili svoje ognjište, nego i preživjeli užas razaranja i strategiju spaljene zemlje, već i to da nitko nije umro od gladi, ostao nezbrinut kad mu je dom bio razrušen, rekao je zadarski nadbiskup i predsjednik Hrvatske biskupske konferencije (HBK) Želimir Puljić.











Polaganje vijenaca



Središnje obilježavanje Dana pobjede počelo je polaganjem vijenaca i paljenjem svijeća na Spomeniku hrvatske pobjede "Oluja 95" u Kninu.



Zajednički vijenac položili su predsjednica Republike i vrhovna zapovjednica Oružanih snaga Republike Hrvatske Kolinda Grabar-Kitarović, predsjednik Hrvatskog sabora Gordan Jandroković, predsjednik Vlade Andrej Plenković te predsjednica Zajednice udruga nestalih i poginulih hrvatskih branitelja Ljiljana Alvir.



Polaganju vijenca prethodila je budnica ulicama Knina, koju je svirao orkestar Oružanih snaga Republike Hrvatske. Neposredno prije polaganja vijenaca počasni postroj dao je prijavak predsjednici Republike i vrhovnoj zapovjednici Oružanih snaga Grabar-Kitarović, koja je obavila smotru postroja.











- Svima priznajemo pravo na žalovanje za mrtvima i istinu o nestalima, žalimo za svim žrtvama, ali i slavimo pobjedu jer imamo što slaviti. Unatoč svježim ranama, kao narod i država pokazali smo snagu i veličinu pobjednika, otvorili svoja vrata i ponudili suradnju Srbiji. Zauzvrat smo tražili samo istinu - dobili smo laž. Jesmo li se ponizili? Nismo. Ponizili su se oni koji su lagali, oni koji su rekli da Glina nikada neće biti Hrvatska, rekla je među ostalim Ljiljana Alvir.











- Danas želim poručiti da nikada nećemo posustati u našim naporima radi ostvarivanja pravde za sve žrtve Domovinskog rata jer samo pravda utemeljena na istini može žrtvama dati spokoj koji zaslužuju i zacijeliti rane njihovih obitelji. Zato neumorno radimo na rasvjetljavanju svih ratnih zločina i na pronalasku svih nestalih i na tome ćemo raditi do posljednjeg slučaja, rekao je Plenković.











Potom je govorio predsjednik Sabora Gordan Jandroković.



- Danas s osjećajem zajedništva, ponosa i sreće slavimo povijesni uspjeh hrvatskog naroda, u zajedničkom činu oslobađanja hrvatskih teritorija okupiranih od srpskog agresora i Domovinski rat u cjelini, poručio je Jandroković.











Okupljenima se obratila i predsjednica Kolinda Grabar-Kitarović.



- Ova proslava nije zbog nas političara, nego smo tu kako bismo pokazali poniznost, zahvalnost i skupili dovoljno hrabrosti da se suočimo sa sobom i zapitali se je li svatko od nas napravio sve da bi Hrvatska danas bila uspješnija, prosperitetnija, slobodnija za svakog Hrvata i Hrvaticu, svakog građanina naše domovine.











"Oluja" se obilježava diljem Hrvatske



Osim u Kninu, Oluja se obilježava diljem Hrvatske. Od Vukovara i Osijeka, preko Petrinje do Rijeke i Pule položeni su vijenci i zapaljene svijeće za sve poginule hrvatske branitelje, a održani su i mimohodi. U Vukovaru, obljetnica Oluje obilježena je polaganjem vijenaca i paljenjem svijeća na Memorijalnom groblju žrtava iz Domovinskog rata. U spomen na sve poginule u Domovinskom ratu, kod kapelice Kraljice mira u Osijeku položeni su vijenci i zapaljene svijeće, a na Pampasu se održavaju sportski susreti uz cjelodnevno druženje branitelja s građanima. Vijenci za poginule položeni su i u Puli, a njima u čast organiziran je mimohod gradskim ulicama u kojem je sudjelovalo više stotina branitelja i građana. Žrtava Domovinskog rata prisjetili su se i u Rijeci. Predstavnici udruga proizašlih iz Domovinskog rata te predstavnici grada i županije položili su vijence na Mostu hrvatskih branitelja, Aleji poginulih branitelja i groblju Drenova. Tradicionalnim mimohodom od crkve svetog Lovre do spomenika heroju obrane grada Predragu Matanoviću, u Petrinji je odana počast svim poginulim i nestalim braniteljima te civilnim žrtvama.



Dan pobjede na poseban je način obilježio ultramaratonac Branko Šubić, koji je u šest dana, trčeći i hodajući, povezao Knin i Petrinju. Pogledajte video:

Do kraja dana posjetitelji u Kninu mogu razgledati naoružanje i opremu Hrvatske vojske. A večeras u 21 sati proslava završava zajedničkim koncertom Zlatka Pejakovića, Mladena Grdovića i Jasmina Stavrosa ovdje na središnjem kninskom trgu, uz izravan prijenos na HRT-u.